Geliefde sepie-aktrise word weer maDesiré Gardner (Foto: kyknet.dstv.com) Die aktrise Desiré Gardner het Maandag die lewe geskenk aan ŉ gesonde babadogtertjie. Gardner se man, Chris, het aan kykNET vertel hul bondeltjie is in die Mediclinic Panorama in Kaapstad gebore. Klein Robin het glo ŉ stewige 3,19 kg met geboorte geweeg. Gardner het in April vanjaar ŉ sterbelaaide ooievaarstee gehad. Die egpaar se eersteling, James, het in Mei vanjaar vier geword. Die aktrise is deesdae te sien in die kykNET-sepie, Suidooster, nadat sy verlede jaar weg is by Binnelanders om na die Kaap te trek. Kykers van dié gewilde sepie kan vanaf Juliemaand uitsien na nóg meer Suidooster-familiedramas omdat die sepie voortaan vier keer ŉ week op die kassie te sien is. Die vierde episode op Donderdae sal om 18:00 op kykNET en kykNET & kie gebeeldsaai word, met ’n herhaling om 20:00 op kykNET & kie. Nog herhalings sal op ander tye plaasvind en ’n omnibus word op Sondae om 14:00 op kykNET & kie gebeeldsaai. Suidooster is ook Maandag, Dinsdag en Woensdag in die 20:00-tydgleuf op kykNET & Kie (DStv kanaal 145) te sien.